三伏中積雨如秋
作者：程公許
朝代：宋

paragraphs: 峨眉三日雨，客館六月秋。
幽懷無與娛，欹枕清夜遊。
炎官失聲勢，萬木皆商謳。
一涼德我厚，耿耿何隠憂。
憂多白人頭，頭白可復休。
積陰忤正氣，潢流冒崇邱。
世故莽難期，病根寧易瘳。
履霜不知戒，堅冰諒難尤。
天運不停機，明當火西流。
勿以餘熱在，而忘晚歲謀。
家貧迫短晷，及時戒衣裘。